Elizabeth Hurleyová

Elizabeth Hurleyová (; * 10. jún 1965, Basingstoke, Hampshire, Anglicko) je anglická herečka a modelka, ktorá je známa z filmov ako Ária (1987), Smrtiaca liečba (1996), Špionátor a Austin Powers 2 (1997,1999), Zmluva s diablom (2000), Slúžiť Sáre (2002), Rola vrahyne (2004) a z televíznych seriáloch ako Gossip Girl (20072012), The Royals (2015–2018) a Runaways (2019).

 Detstvo a mladosť 

Hurleyová sa narodila v meste Basingstoke v anglickom grófstve Hampshire ako mladšia dcéra učiteľky Angely Mary (rod. Titt) a majora Roya Leonarda Hurleyho, ktorý pôsobil v armádnom vzdelávacom zbore. Má staršiu sestru Kate a mladšieho brata Michaela.

Navštevovala strednú školu Harriet Costello School. Už počas dospievania ju začala priťahovať punková móda – nafarbila si vlasy na ružovo a dala si prepichnúť nos. Sama spomína, že v rokoch 1981 až 1982 období sa údajne stýkala aj s tzv. „New Age“ cestovateľmi (voľnomyšlienkárske komunity, ktoré kočovali po krajine).

Navštevovala hodiny baletu, nakoľko jej snom bolo stať sa tanečnicou. Po skončení strednej školy si urobila maturitu z angličtiny, sociológie a psychológie. V roku 1983 začala študovať tanec a divadlo na London Studio Centre.

 Kariéra 

Hurleyová sa vo filme objavila po prvý raz v roku 1987 vo filme Ária. V roku 1990 si zahrala v nemeckej produkcii filmu Der Skipper. V roku 1992 si zahrala v dráme Prepadnutie vo vzduchu, po boku hercov ako Wesley Snipes a Bruce Payne. 

Keď Hugh Grant v roku 1994 založil produkčnú spoločnosť Simian Films, Hurleyová bola uvedená ako jedna z producentiek pri oboch filmoch, ktoré spoločnosť natočila – Smrtiaca liečba (1996) a Modrooký Mickey (1999), pričom v oboch hral hlavnú úlohu práve Hugh Grant.

V rokoch 1997 a 1999 sa preslávila vedľajšou úlohou po boku Mikea Myersa vo filmovej sérii Austin Powers: Špionátor a Austin Powers 2, kde si ju diváci veľmi obľúbili. O rok neskôr, si zahrala po boku Brendana Frasera v komédii Zmluva s diablom, ktorý jej tiež priniesol veľký úspech. 

V roku 2002 si zahrala vo filmoch Americký Casanova a Slúžiť Sáre. 
náhľad|Hurleyová v roku 2010.
V roku 2011 si Hurleyová zahrala zápornú postavu Veronicu Cale v pilotnom diele seriálu Wonder Woman, ktorý pripravovala televízia NBC. Seriál však nakoniec nebol zaradený do vysielania. V tom istom roku sa objavila správa, že sa pridá k piatej sérii populárneho seriálu Gossip Girl, kde mala viacero epizód. Zahrala si postavu Diany Payne – atraktívnej, ambicióznej a vplyvnej mediálnej magnátky, ktorá mala výrazne zamiešať dejom a zasiahnuť do života hlavných postáv.

V roku 2013 bola obsadená do televízneho seriálu The Royals. Neskôr si zahrala aj ženskú komiksovú záporáčku Morgan le Fay v poslednej sérii seriálu Runaways od Hulu, ktorá vyšla v roku 2019. V roku 2021 sa objavila ako porotkyňa – hosť v druhej sérii relácie RuPaul’s Drag Race UK.

V roku 2024 si zahrala vo filme Strictly Confidential, ktorý režíroval jej syn Damian. 

 Súkromný život 

Hurleyová bola v 90. rokoch známa najmä ako partnerka Hugha Granta, s ktorým chodila trinásť rokov, rozišli sa v roku 2000. V roku 2002 porodila syna Damiana, ktorého otcom je podnikateľ Steve Bing. Bola vydatá za Aruna Nayara v rokoch 2007 až 2011 a neskôr zasnúbená s austrálskym športovcom Shaneom Warnom, s ktorým sa rozišli v roku 2013. V roku 2025 oznámila nový vzťah s americkým spevákom Billym Rayom Cyrusom.

Hurleyová sa dlhodobo venuje charite, najmä v oblasti boja proti rakovine prsníka, a je tvárou kampaní Estée Lauder aj patrónkou viacerých nadácií vrátane Elton John AIDS Foundation. V roku 2016 sa verejne postavila za Brexit a podporovala vystúpenie Británie z EÚ.

 Iné projekty 

 Externé odkazy 



 Zdroj 

Kategória:Anglické filmové herečky
Kategória:Anglické televízne herečky
Kategória:Anglické dabingové herečky
Kategória:Osobnosti z grófstva Hampshire